amanoisuno/poet huggingface dataset:
少年行 李百藥
少年飛翠蓋，上路勒金鑣。始酌文君酒，新吹弄玉簫。少年不歡樂，何以盡芳朝。千金笑裏面，一搦掌中腰。掛纓豈憚宿，落珥不勝嬌。寄語少年子，無辭歸路遙。
渡漢江 李百藥
東流既彌彌，南紀信滔滔。水激沉碑岸，波駭弄珠皋。含星映淺石，浮蓋下奔濤。溜闊霞光近，川長曉氣高。檣烏轉輕翼，戲鳥落風毛。客心既多緒，長歌且代勞。
秋晚登古城 李百藥
日落征途遠，悵然臨古城。頹墉寒雀集，荒堞晚烏驚。蕭森灌木上，迢遞孤煙生。霞景煥餘照，露氣澄晚清。秋風轉搖落，此志安可平。
途中述懷 李百藥
伯喈遷塞北，亭伯之遼東。伊余何為客，獨守雲台中。途遙已日暮，時泰道斯窮。拔心悲岸草，半死落岩桐。目送衡陽雁，情傷江上楓。福兮良所伏，今也信難通。丈夫自有志，寧傷官不公。
郢城懷古 李百藥
客心悲暮序，登墉瞰平陸。林澤窅芊綿，山川鬱重複。王公資設險，名都拒江隩。方城次北門，溟海窮南服。長策挫吳豕，雄圖競周鹿。萬乘重沮漳，九鼎輕伊穀。大搜雲夢掩，壯觀章華築。人世更盛衰，吉凶良倚伏。遽見鄰交斷，仍睹賢臣逐。南風忽不競，西師日侵蹙。運圯屬馳驅，時屯恣敲樸。莫救夷陵火，無複秦庭哭。鄢郢遂丘墟，風塵俄慘黷。狐兔時遊踐，霜露日沾沐。釣渚故池平，神台層宇覆。陣雲埋夏首，窮陰慘荒穀。悵矣舟壑遷，悲哉年祀倏。雖異三春望，終傷千里目。
晚渡江津 李百藥
寂寂江山晚，蒼蒼原野暮。秋氣懷易悲，長波淼難溯。索索風葉下，離離早鴻度。丘壑列夕陰，葭菼凝寒霧。日落亭皋遠，獨此懷歸慕。
王師渡漢水經襄陽 李百藥
導漾疏源遠，歸海會流長。延波接荊夢，通望邇沮漳。高岸沉碑影，曲漵麗珠光。雲昏翠島沒，水廣素濤揚。閱川已多歎，遐睇幾增傷。臨溪猶駐馬，望峴欲沾裳。喬木下寒葉，亭林落曉霜。山公不可遇，誰與訪高陽。
謁漢高廟 李百藥
纂堯靈命啟，滅楚餘閏終。飛名膺帝籙，沈跡韞神功。瑞氣朝浮碭，祥符夜告豐。抑揚駕人傑，叱吒掩時雄。締構三靈改，經綸五緯同。干戈革宇內，聲教盡寰中。運謝年逾遠，魂歸道未窮。樹碑留故邑，抗殿表祠宮。沐蘭祈泗上，謁帝動深衷。英威肅如在，文物杳成空。竹皮聚寒徑，枌社落霜叢。蕭索陰雲晚，長川起大風。
登葉縣故城謁沈諸梁廟 李百藥
總轡臨秋原，登城望寒日。煙暇共掩映，林野俱蕭瑟。楚塞鬱不窮，吳山高漸出。客行殊未已，沐澡期終吉。椒桂奠芳樽，風雲下虛室。館宇肅而靜，神心康且逸。伊我非真龍，勿驚疲朽質。
安德山池宴集 李百藥
朝宰論思暇，高宴臨方塘。雲飛鳳台管，風動令君香。細草開金埒，流霞泛羽觴。虹橋分水態，鏡石引菱光。上才同振藻，小技謬連章。懷音自蘭室，徐步返山莊。
和許侍郎游昆明池 李百藥
神池望不極，滄波接遠天。儀星似河漢，落景類虞泉。年深平館宇，道泰偃戈船。差池下鳧雁，掩映生雲煙。浪花開已合，風文直且連。稅馬金堤外，橫舟石岸前。羽觴傾綠蟻，飛日落紅鮮。積水浮深智，明珠曜雅篇。大鯨方遠擊，沉灰獨未然。知君嘯儔侶，短翮徒聯翩。
賦得魏都 李百藥
炎運精華歇，清都寶命開。帝裏三方盛，王庭萬國來。玄武疏遙磴，金鳳上層台。乍進仙童樂，時傾避暑杯。南館招奇士，西園引上才。還惜劉公幹，疲病清漳隈。
賦禮記 李百藥
玉帛資王會，郊丘葉聖情。重廣開環堵，至道軼金籝。盤薄依厚地，遙裔騰太清。方悅升中禮，足以慰餘生。
奉和正日臨朝應詔 李百藥
化曆昭唐典，承天順夏正。百靈警朝禁，三辰揚旆旌。充庭富禮樂，高宴齒簪纓。獻壽符萬歲，移風韻九成。
妾薄命 李百藥
團扇秋風起，長門夜月明。羞聞拊背入，恨說舞腰輕。太常先已醉，劉君恒帶酲。橫陳每虛設，吉夢竟何成。
火鳳詞二首 李百藥
歌聲扇後出，妝影鏡中輕。未能令掩笑，何處欲障聲。知音自不惑，得念是分明。莫見雙嚬斂，疑人含笑情。佳人靚晚妝，清唱動蘭房。影出含風扇，聲飛照日梁。嬌嚬眉際斂，逸韻口中香。自有橫陳會，應憐秋夜長。
奉和初春出遊應令 李百藥
鳴笳出望苑，飛蓋下芝田。水光浮落照，霞彩淡輕煙。柳色迎三月，梅花隔二年。日斜歸騎動，餘興滿山川。
寄楊公 李百藥
公子盛西京，光華早著名。分庭接遊士，虛館待時英。高閣浮香出，長廊寶釧鳴。面花無隔笑，歌扇不障聲。
戲贈潘徐城門迎兩新婦 李百藥
秦晉積舊匹，潘徐有世親。三星宿已會，四德婉而嬪。雲光鬢裏薄，月影扇中新。年華與妝面，共作一芳春。
送別 李百藥
眷言一杯酒，悽愴起離憂。夜花飄露氣，暗水急還流。雁行遙上月，蟲聲迥映秋。明日河梁上，誰與論仙舟。
雨後 李百藥
晚來風景麗，晴初物色華。薄雲向空盡，輕虹逐望斜。後窗臨岸竹，前階枕浦沙。寂寥無與晤，尊酒論風花。
文德皇后挽歌 李百藥
裴回兩儀殿，悵望九成台。玉輦終辭宴，瑤筐遂不開。野曠陰風積，川長思鳥來。寒山寂已暮，虞殯有餘哀。
詠蟬 李百藥
清心自飲露，哀響乍吟風。未上華冠側，先驚翳葉中。
詠螢火示情人 李百藥
窗裏憐燈暗，階前畏月明。不辭逢露濕，只為重宵行。
春眺 李百藥
疲痾荷拙患，淪躓合幽襟。棲息在何處，丘中鳴素琴。
句 李百藥
今日持團扇，非是為秋風。